Rodgers lar stjernene hvile før United-møtet
- Hvis jeg hadde mistet noen av mine nøkkelspillere ville det gjort det veldig vanskelig for oss de neste to eller tre månedene. Jeg må gjøre det som er i beste interesse for klubben, sier Rodgers, ifølge Liverpool Echo. For før dagens bortemøte med fjorårets tredjeplass i sveitsisk serie, mangler følgende spillere: Steven Gerrard, Pepe Reina, Luis Suarez, Daniel Agger, Martin Skrtel, Martin Kelly, Glen Johnson og Joe Allen. - Det er en god avgjørelse og alle skjønner det at Premier League må være prioritert foran Europa League, sier Liverpool Echos sportsredaktør John Thompson til VG Nett. Brendan Rodgers valg av spillere til kveldens kamp kan vel sjelden misforstås: På søndag venter Manchester United i Premier League. Det er en kamp Liverpool aller helst skal vinne for å ikke falle helt ut av kampen om serietittelen i år. Med tap vil de røde fra Manchester ha ti poengs forsprang, men med Liverpool-seier vil avstanden kun være fire, noe som kan være akseptabelt for kravstore omgivelser rundt den tradisjonsrike klubben som i øyeblikket ligger på en 17. plass i Premier League. Det er ikke merkelig at Rodgers nå prioriterer knallhardt i en tung sesonginnledning. Dermed mener manageren at Europaligaen blir en arena der de unge gutta kan vise at de holder nivået. - Uten å vise lite respekt for turneringen så er det en strålende mulighet til å se hvor gode de unge spillerne er, hvordan de går sammen med de mer erfarne spillerne og se om vi har de riktige talentene til å løfte laget videre. - Slår de United får supporterne troen igjen - På en måte er det noen supportere som er fornøyd med at noen av de nye får sin sjanse tidlig, sier Liverpool Echos sportsredaktør John Thompson. Han forteller at supporterne alltid har hatt høy toleranse for tidvis svake sportslige resultater. At de på sett og vis er litt «herdet». Thompson tror Rodgers selv kjenner på følelsen av at supporterne vil tilgi en svak ligastart om de slår Manchester United. Derfor tror han også at det er aksept og forståelse blant folket i Liverpool for å stille et meget redusert lag i Europa League. - Det er en viktig kamp (på søndag) og det er ikke noen større kamp enn den. Det er de mest dekorerte klubbene i England med det største og mest intense rivalieret. Brendan Rodgers vet at hvis de slår United på søndag så vil han få supporternes tro på at dette kan fungere, sier Thompson.
Liverpool møter Young Boys i kveld og Manchester United på søndag. Da er prioriteringene harde og enkle for manager Brendan Rodgers.